**ՀԻՄՆԱՎՈՐՈՒՄ**

**§Հայաստանի Հանրապետության կառավարության 2020 թվականի հոկտեմբերի 6-ի**

**N 1645-Ա որոշման մեջ լրացումներ կատարելու մասին¦ ՀՀ կառավարության որոշման**

**նախագծի ընդունման**

**1. Իրավական ակտի ընդունման անհրաժեշտությունը**

Որոշման նախագծի ընդունումը պայմանավորված է սպառնալից ժամանակահատվածներում ֆիզիկական և իրավաբանական անձանց կողմից Հայաստանի Հանրապետության պաշտպանության ապահովման գործընթացին կամավոր աջակցության շրջանակներում նվիրատրվող (նվիրաբերվող) տարբեր տեսակի շարժական գույքերը որպես պետական սեփականություն ընդունելու և ՀՀ պաշտպանության նախարարությանն ամրացնելու գործընթացը դյուրինացնելու անհրաժեշտությամբ:

**2. Ընթացիկ իրավիճակը և խնդիրները**

ՀՀ կառավարության 2020 թվականի հոկտեմբերի 6-ի N 1645-Ա որոշմամբ նախատեսվել է ռազմական դրությամբ պայմանավորված և ռազմական դրության ժամանակ ՀՀ պաշտպանության նախարարության կարիքների համար Հայաստանի Հանրապետությանը որպես նվիրատվություն (նվիրաբերություն) տրվող շարժական գույքը որպես Հայաստանի Հանրապետության սեփականություն համարելու և ՀՀ պաշտպանության նախարարությանն ամրացնելու կարգը, որի համաձայն գույքի հանձնումն իրականացվում է ՀՀ քաղաքացիական օրենսգրքով սահմանված փաստաթղթերի հիման վրա կամ հանձնման-ընդունման ակտով` կողմերի համաձայնությամբ, ինչպես նաև գույքը սահմանված կարգով հաշվառվում է ՀՀ պաշտպանության նախարարության հաշվեկշռում: Նույն մեխանիզմով իրականացվում է նաև ՀՀ կառավարության կողմից ձեռք բերվող գույքը ՀՀ պաշտպանության նախարարությանն ամրացնելու գործընթացը: 2022 թվականի սեպտեմբերի 13-ից սկսված ռազմական բնույթի գործընթացների արդյունքում անհրաժեշտություն է առաջացել համապատասխան գործընթացն իրականացնել նաև «Պաշտպանության մասին» օրենքի 5-րդ հոդվածի 3-րդ մասում նախատեսված Հայաստանի Հանրապետության վրա զինված հարձակման, դրա անմիջական վտանգի առկայության և ռազմական գործողությունների պայմաններում:

**3. Կարգավորման նպատակը և բնույթը**

Որոշման նախագծի համաձայն ՀՀ պաշտպանության նախարարության կարիքների համար Հայաստանի Հանրապետությանը որպես նվիրատվություն (նվիրաբերություն) տրվող շարժական գույքը որպես Հայաստանի Հանրապետության սեփականություն համարելու և ՀՀ պաշտպանության նախարարությանն ամրացնելու կարգի գործողությունը տարածվում է նաև Հայաստանի Հանրապետության վրա զինված հարձակման, դրա անմիջական վտանգի առկայության և ռազմական գործողությունների պայմաններում շարժական գույքի նվիրատվության (նվիրաբերության) գործընթացի վրա:

**4. Լրացուցիչ ֆինանսական միջոցների անհրաժեշտությունը և պետական** **բյուջեի եկամուտներում ու ծախսերում սպասվելիք փոփոխությունները**

Որոշման նախագծի ընդունումը պետական բյուջեում լրացուցիչ ծախսերի անհրաժեշտություն չի առաջացնում:

 **5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Որոշման նախագիծը կապված չէ ռազմավարական փաստաթղթերի հետ: